KIRJALLINEN KYSYMYS P-2658/02

esittäjä(t): José Salafranca Sánchez-Neyra (PPE-DE) komissiolle

(16. syyskuuta 2002)

Aihe: Komission ulkomaanedustuksen uusien edustustojen avaaminen

Kesäkuun 14. päivänä 2001 julkistetusta ulkomaanedustuksen kehittämistä koskevasta komission tiedonannosta(1) antamassaan päätöslauselmassa A5-0199/2001(2) Euroopan parlamentti katsoi, että on tarpeellista avata uusia komission edustustoja tai toimistoja sellaisissa maissa kuten Saudi-Arabia, Taiwan tai Paraguay vuoden 1998 uusien neuvotteluiden aloittamista koskevan painopisteluettelon mukaisesti(3) luettelossa mainittiin myös sellaiset maat kuten Azerbaidan ja Uzbekistan sekä lisäsi luetteloon erilaisiin poliittisiin mahdollisuuksiin liittyvien syiden tai huomattavien taloudellisten etujen takia sellaiset maat kuten Iran, Singapore, Ecuador ja Sveitsi.

Tämän takia Euroopan parlamentti antoi talousarviossa käyttöön tarvittavan tuen. Komissio on tämän jälkeen avannut uusia edustustoja Paraguayssa, Nepalissa ja Kambodassa.

Mihin toimiin komissio on ryhtynyt avatakseen uusia edustustoja Euroopan parlamentin ehdottamissa maissa?

Onko komissio laatinut aikataulun, jonka mukaisesti ulkomaanedustuksen uudistukseen liittyen avataan uusia edustustoja Euroopan parlamentin ehdottamissa maissa ja muualla?

Milloin on ennakoitu avattavan uudet edustustot Saudi-Arabiassa, Taiwanissa, Iranissa, Singaporessa, Ecuadorissa ja Sveitsissä?

(1) KOM(2000) 456.

(2) EYVL C 53 E, 28.2.2002, s. 390.

(3) SEC(1998) 1261.

Christopher Pattenin komission puolesta antama vastaus

(16. lokakuuta 2002)

Päätökset uusien lähetystöjen avaamisesta väistämättä merkitsevät vaikeita valintoja tärkeysjärjestyksistä. Komissio on ollut pitkään tietoinen siitä, että Saudi-Arabialla ja muillakin Persianlahden yhteistyöneuvoston mailla on unionille suuri poliittis-taloudellinen merkitys. Kuten arvoisa parlamentin jäsen oikein huomauttaa, komissio asetti vuonna 1998 ulkomaanedustuksensa kehittämisessä etusijalle lähetystön avaamisen Riadiin. Odottamattomien tapahtumien kuten Balkanin kriisin ja yhä tiukemman rahoitustilanteen takia oli kuitenkin mahdotonta toteuttaa vuoden 1998 tavoitteita eli suunniteltuja kuutta lähetystöä, kahta toimistoa ja yhtä edustustoa. Tuolloin avattiin ainoastaan kaksi lähetystöä, molemmat Balkanilla.

Ulkomaanedustuston kehittämisestä parlamentille ja neuvostolle heinäkuussa 2001 antamassaan tiedonannossa komissio päätti muutamista lähetystöverkostonsa lisämuutoksista. Ottaen huomioon ulkomaanedustuksen tiukat rahoitusehdot, muutokset eivät saa vaikuttaa talousarvioon. Tämän johdosta eräitä ulkomaanedustustoja ollaan sulkemassa ja osaa niistä on kevennetty, jotta pieni määrä uusia voitaisiin avata.

Komissiolla on ilo ilmoittaa arvoisalle parlamentin jäsenelle, että Saudi-Arabia, Taiwan, Singapore ja Ecuador on otettu uudelleen komission suunnitelmiin ja että neuvottelut on aloitettu lähetystöjen avaamiseksi näissä maissa vuoden 2002 aikana.

Iranin ja Sveitsin osalta on todettava, että vaikka komissio on myös tietoinen näiden kahden valtion poliittis-taloudellisesta painoarvosta, nykyinen varoihin kohdistuva paine merkitsee sitä, että komissio ei voi avata edustustoja lähitulevaisuudessa. Komissio haluaa kuitenkin vakuuttaa arvoisalle parlamentin jäsenelle, että Iran ja Sveitsi ovat maita, joiden osalta harkitaan aktiivisesti ulkomaanedustuksen avaamista keskipitkällä ajalla.